अभी जाओ छोड़कर कि दिल अभी भरा नहीं
मुंबई. फिल्म अिभनेत्री साधना नहीं रहीं। 74 वर्ष की उम्र में शुक्रवार को उनका निधन हो गया। आरजू, मेरा साया, एक फूल दो माली, वक्त सहित कुल 35 फिल्मों में नायिका रहीं साधना मुंह के कैंसर से पीड़ित थीं। उन्होंने आरके नैयर से शादी की थी। साधना की कोई संतान नहीं थी।
1970कावाकया है। मप्र के सागर में मनोहर टाॅकीज में मेरा साया का शो चल रहा था। इस फिल्म का एक गीत था ‘झुमका गिरा रे, बरेली के बाजार में...।’ सिनेमा ऑपरेटर फिल्म के पहले और इंटरवल में स्लाइड दिखाते कि ‘कृपया परदे पर सिक्के फेंके, आग लग सकती है!’ लेकिन दर्शक भला कहां मानते! फिल्म खत्म होने के बाद सफाईकर्मी एक-दो झोला चिल्लर साथ ले जाते। 60-70 के दशक में ऐसा रुतबा सिर्फ अभिनेताओं को ही मिलता था। लेकिन साधना ने इस परिपाटी को तोड़ दिया था। लोग उनकी फिल्में नहीं, उन्हें देखने सिनेमा हॉल में उमड़ते थे। वे ऐसी इकलौती नायिका थीं जिन्होंने 4 फिल्मों में दोहरी भूमिकाएं निभाईं। उनके फैशन 80-90 के दशक तक ट्रेंड में बने रहे। फिर चाहे वो साधना कट हेयर स्टाइल हो या आंखों में तिरछा काजल, चूड़ीदार पायजामा और सलवार या फिर कानों में बड़ी बालियां... गरारा और शरारा। साधना कट की कहानी भी बड़ी रोचक है। दरअसल, जब वे 16 की थीं, तब निर्माता-निर्देशक शशधर मुखर्जी ने उन्हें ‘लव इन शिमला’ के लिए साइन किया। वे उनके लुक को बदलना चाहते थे, साधना का माथा चौड़ा था। वे उन्हें ब्यूटी पॉर्लर ले गए। इसके बाद हॉलीवुड की मशहूर अभिनेत्री और ‘ब्रेकफास्ट एट टिफनी’ की नायिका ऑड्रे हेपबर्न का ज़िक्र करते हुए कहा कि उनके माथे पर जिस तरह फ्रिंज हैं, वैसी ही कुछ लटें इनके माथे पर भी ला दो। बाद में जब लोग उनसे इस हेयर स्टाइल के बारे में पूछते थे तो साधना को ऑड्रे का नाम याद नहीं आता था तो कह देती थीं कि ये साधना कट है। इसके बाद देश में उनकी स्टाइल फैशन बन गई। फिल्मी पर्दे पर बेहद नाजुक अंदाज में नजर आने वाली साधना बेहद सख्त थीं। उनकी ज्यादा सहेलियां थीं, वे समारोह में जाना पसंद करती थीं। आखिरी बार 2014 में रैंप पर आई थीं तो कहा था-मेरे प्रशंसकों के मन में मेरी एक छवि बसी हुई है। मैं उन्हें उसी रूप में याद आना चाहती हूं।
साधना कहती थीं-मैं अदाकारा हूं। हफ्ते के 6 दिन सबकी सुनूंगी, लेकिन एक दिन अपनी सुनूंगी और वो एक दिन रहता था-संडे। साधना संडे को काम नहीं करती थीं।
hin_Deva hin_Deva hin_Deva hin_Deva